section_heading: Životopis
paragraph_text: Risto Tošović je rođen u Foči 23. ožujka 1923. godine. Pjesnik, borac koji pripada prvom naraštaju poslijeratnih pjesnika. Završio je osnovnu školu u Foči, a srednju tehničku školu pohađao je u Sarajevu. Pristupa naprednom pokretu, mladih te po izbijanju rata pristupa partizanima. Član SKOJ-a je postao 1938. godine. U partizanima je bio prvo borac, zatim komesar čete, onda član Pokrajinskog komiteta SKOJ-a za Bosnu i Hercegovinu i član Centralnog vijeća Narodne omladine Jugoslavije. U ratu je počeo pisati. Njegove pjesme su objavljivane tijekom ratnih godina u brigadnim i omladinskim listovima. Poslije rata Tošović obavlja niz odgovornih dužnosti. 1949. godine dolazi u Beograd gdje uređuje književni časopis 'Mladost', koji je na svojim stranicama afirmirao nekoliko generacija jugoslovenskih mladih pisaca. Potom postaje glavni urednik lista 'Književne novine' (1954. – 1957.), a jedno vrijeme je na dužnosti generalnog sekretara Saveza književnika Jugoslavije. Od 1953. godine bio je urednik lista 'Politika', a glavni i odgovorni urednik lista NIN bio je od 1963. do 1968. godine. Sve do smrti bio je predsjednik srpske književne zadruge. Pisao je pjesme, koje su tiskane u više antologija i zbornika suvremenog Jugoslovenskog pjesništva. Pjesme su prevođene na engleski, njemački, ruski, poljski, mađarski, rumunjski i druge jezike. Osim pjesničkog stvaralaštva, Tošović se šezdesetih godina bavio i esejistikom. Esejističke tekstove i polemičke članke objavljivao je u listovima i časopisima. Uz niz drugih priznanja, Tošović je za književno stvaralaštvo dobio i Oktobarsku nagradu grada Beograda (1973). Umro je 1986. godine u Beogradu.